b'\n_START_ARTICLE_\nKontorhauzas\n_START_SECTION_\nIstorija\n_START_PARAGRAPH_\nNuo XVII a. teritorija buvo tankiai apstatoma, d\xc4\x97l ko susidar\xc4\x97 \xe2\x80\x9ekoridori\xc5\xb3 kvartalas\xe2\x80\x9c su daugybe siaur\xc5\xb3 gatveli\xc5\xb3. Pastat\xc5\xb3 tankis padid\xc4\x97jo dar labiau, kai po Hamburgo gaisro 1842\xc2\xa0m. labai tr\xc5\xabko gyvenamojo ploto. Po 1892\xc2\xa0m. kilusios choleros epidemijos ir d\xc4\x97l blog\xc5\xb3 higienos s\xc4\x85lyg\xc5\xb3 nuspr\xc4\x99sta pertvarkyti teritorij\xc4\x85, i\xc5\xa1kelti dal\xc4\xaf gyventoj\xc5\xb3. Architektas Fritz Schumacher (1869\xe2\x80\x931947) planavo naujas statybas, centrin\xc4\x99 aik\xc5\xa1t\xc4\x99 Burchardplatz, stat\xc4\x97 namus pagal individualius projektus.\n_START_SECTION_\nArchitekt\xc5\xabra\n_START_PARAGRAPH_\nPastatai daugiausia pastatyti i\xc5\xa1 gel\xc5\xbebetonio konstrukcij\xc5\xb3. B\xc5\xabdingi klinkerio plyt\xc5\xb3 fasadai ir variniai stogai. Kad gatvi\xc5\xb3 \xe2\x80\x9ekanjonai\xe2\x80\x9c tarp daugiaauk\xc5\xa1\xc4\x8di\xc5\xb3 pastat\xc5\xb3 b\xc5\xabt\xc5\xb3 atviresni vir\xc5\xa1uje, vir\xc5\xa1utiniuose auk\xc5\xa1tuose fasadai da\xc5\xbenai atitraukti nuo pastato priekio. Dekoratyviniai fasado elementai taip pat pagaminti i\xc5\xa1 klinkerio, be to, daug naudojama keramikos element\xc5\xb3 (da\xc5\xbeniausiai\xc2\xa0\xe2\x80\x93 skulpt\xc5\xabr\xc5\xb3), kuri\xc5\xb3 dauguma susij\xc4\x99 su Hamburgo prekyba ir amatais.\n_START_SECTION_\n\xc5\xbdymesni statiniai\n_START_PARAGRAPH_\nPora \xc5\xbeymesni\xc5\xb3 pastat\xc5\xb3 yra i\xc5\xa1kil\xc4\x99 dar prie\xc5\xa1 architekto \xc5\xa0umacherio vykdytus kontor\xc5\xb3 kvartalo pertvarkymus, pritaikyti \xc5\xa1iuolaikin\xc4\x97ms reikm\xc4\x97ms. Vienas j\xc5\xb3\xc2\xa0\xe2\x80\x93 namas Schopenstehl 32, pastatytas 1780\xc2\xa0m. Jis su rokoko portalu, in\xc5\xbeinieriaus Arthur Viol 1885\xe2\x80\x931888\xc2\xa0m. buvo \xc4\xafkomponuotas \xc4\xaf nauj\xc4\x85 pastat\xc4\x85. Antrasis statinys yra policijos nuovada, tiesiog prijungta prie \xc4\x8cilihauzo._NEWLINE_Vienas garsiausi\xc5\xb3 ir i\xc5\xa1siskirian\xc4\x8di\xc5\xb3 pastat\xc5\xb3 yra \xc4\x8cilihauzas, pastatytas 1922\xe2\x80\x931924\xc2\xa0m. Jo vardas siejamas su pirkliu, laivo savininku Henry B. Sloman, kuris susikrov\xc4\x97 turtus, gabendamas i\xc5\xa1 \xc4\x8cil\xc4\x97s salietr\xc4\x85. Pastatas laikomas vienu i\xc5\xa1 svarbiausi\xc5\xb3 klinkerio ekspresionizmo pastat\xc5\xb3._NEWLINE_Montanhof pastatas charakterizuoja b\xc5\xabding\xc4\x85 vir\xc5\xa1utini\xc5\xb3 auk\xc5\xa1t\xc5\xb3 atitraukim\xc4\x85 nuo pastato klinkerini\xc5\xb3 plyt\xc5\xb3 fasado plok\xc5\xa1tumos. Statinys papuo\xc5\xa1tas Art Deco stiliaus dekoracijomis._NEWLINE_Fiktyvus frontonas ant Bartholomayhaus kontoros primena sen\xc5\xb3j\xc5\xb3 Hanzos miesto nam\xc5\xb3 architekt\xc5\xabr\xc4\x85, ta\xc4\x8diau tokie elementai jau buvo laikomi pasenusiais namo statybos metu._NEWLINE_\xc5\xa0alia sen\xc5\xb3j\xc5\xb3 kontor\xc5\xb3 rajone priderinti ir naujieji pastatai\xc2\xa0\xe2\x80\x93 Dankse Hus ir Neue Dovenhof. Jie i\xc5\xa1kilo apie 1990\xe2\x80\x93uosius, ta\xc4\x8diau i\xc5\xa1laiko \xc5\xa1io rajono \xe2\x80\x9eplyt\xc5\xb3 stili\xc5\xb3\xe2\x80\x9c.'